Ego O., Dei gratia abbas Sancti-Petri-Vivi, et totum capitulum æcclesiæ nostræ notum facimus cunctis, presentibus et futuris, quod inter nos et dominum Odonem, æcclesiæ Sancti-Stephani decanum, et ejusdem æcclesiæ capitulum, convenimus et ita ad invicem concordavimus quod unum hominem nostrum, Guibertum scilicet, draperium, prefatæ æcclesiæ Sancti-Stephani, cum rebus suis, jure perpetuo habendum donavimus, et quietum clamavimus, promisimusque per omnia ipsum guarentire per manum domini archiepiscopi, et eum obsidem posuimus quod predictæ æcclesiæ responderet, si inde eam aliquatenus penam vel laborem subire contingeret. Supradictus autem decanus et capitulum Sancti-Stephani, in excambio hominis nostri quem eis dederamus, donaverunt nobis quandam feminam, Agnetem nomine, uxorem Hugonis, filii Roberti de Seppe, perpetuo habendam, quæ ipsorum ancilla erat; ipsam nobis omnino quietam clamaverunt, nichil in ea vel in ejus liberis retinentes, simili pactione, feminam ipsam promittentes guarentire per manum ejusdem domini archiepiscopi nostri quem super hoc nobis obsidem posuerunt. Actum est hoc, anno ab Incarnatione Domini Mº Cº LXXº; tempore Ludovici, nobilissimi regis Francorum, et, Willelmi venerabilis Senonensis archiepiscopi et apostolicæ sedis legati. Ut autem hoc ratum esset, fratrum nostrorum nominibus et sigilli nostri auctoritate roborari decrevimus: Andreas, prior; — monachi: Johannes, Philippus, Arnaldus, Petrus, Salo, Willelmus, Fulco, Galterius, Gaufridus, Henricus, Galterius, Johannes, Bernardus, Teobaldus, Bovo, Adam, Herveus, Petrus, Stephanus, Gosbertus, Johannes. — Pueri: Hugo, Robertus, Hugo, Gaufredus, Ansellus, Gaufridus, Milo, Gaufridus, Huldierius.